អឺរ៉ុប​មិន​អាច​ទ្រទ្រង់​ការ​បន្ត​ការ​ហូរ​ចូល​ជន​ភៀស​ខ្លួន
ទីភ្នាក់ងារ​ជន​ភៀស​ខ្លួន​របស់​អង្គការ​សហប្រជាជាតិ​បាន​ឲ្យ​ដឹង​ថា​ ស្ថានភាព​ចលាចល​នៃ​មនុស្ស​រាប់​ពាន់​នាក់​ដែល​ព្យាយាម​ចូល​មក​​ប្រទេស​ម៉ាសេដ្វាន (Macedonia)។
ហ្សឺណែវ — ឧត្តមស្នងការអង្គការសហប្រជាជាតិទទួលបន្ទុកជនភៀសខ្លួន ឬ UNCHR បានឲ្យដឹងថា ជនភៀសខ្លួន និងជនចំណាកស្រុកជិត៣០០.០០០នាក់បានមកដល់អឺរ៉ុបដោយឆ្លងកាត់សមុទ្រម៉េឌីទែរ៉ាណេនៅឆ្នាំនេះ។ ពួកគេភាគច្រើនទៅប្រទេសអ៊ីតាលី និងប្រទេសក្រិក។ ឧត្តមស្នងការអង្គការសហប្រជាជាតិទទួលបន្ទុកជនភៀសខ្លួនបានព្រមានថា ស្ថានការណ៍ជនភៀសខ្លួនបន្តហូរចូលនេះនឹងមិនអាចទ្រទ្រង់បានតទៅទៀតនោះទេ ហើយបានអំពាវនាវរកដំណោះស្រាយពេញលេញមួយ។ ទីភ្នាក់ងារជនភៀសខ្លួនរបស់អង្គការសហប្រជាជាតិបានឲ្យដឹងថា ស្ថានភាពចលាចលនៃមនុស្សរាប់ពាន់នាក់ដែលព្យាយាមចូលមកប្រទេសម៉ាសេដ្វាន (Macedonia) ដែលជាអតីតសាធារណៈរដ្ឋយូហ្គោស្លាវី កាលពីចុងសប្តាហ៍មុនបានស្ងប់ស្ងាត់ទៅហើយ។ ប៉ុន្តែទីភ្នាក់ងារជនភៀសខ្លួនរបស់អង្គការសហប្រជាជាតិព្រមានថា ជនភៀសខ្លួនទាំងនេះកំពុងបន្ត ហើយមិនអាចបញ្ឈប់បាននោះទេ។ អ្នកនាំពាក្យនៃឧត្តមស្នងការអង្គការសហប្រជាជាតិទទួលបន្ទុកជនភៀសខ្លួន លោកស្រី Melissa Fleming ថ្លែងថា ជនភៀសខ្លួនចូលម្តងជាក្រុមៗ ហើយក្រុមនីមួយៗមានពី៣០០ទៅ៤០០នាក់។ អ្នកត្រួតពិនិត្យនៅតាមព្រំដែនប្រទេសម៉ាសេដ្ឋាននិយាយថា អ្នកសុំសិទ្ធិជ្រកកោនដែលមកដល់ព្រំដែនប្រទេសនេះមានរហូតដល់ទៅ ៣.០០០នាក់ជារៀងរាល់ថ្ងៃ ដែលភាគច្រើនរត់គេចចេញពីអំពើហិង្សា និងជម្លោះនៅក្នុងប្រទេសស៊ីរី អាហ្វហ្គានីស្ថាន និងអ៊ីរ៉ាក់។ លោកស្រី Fleming និយាយថា ជនភៀសខ្លួននិងជនចំណាកស្រុកទាំងនោះរួមមាន ស្រ្តី កុមារ និងមនុស្សចាស់ទន់ខ្សោយ ដែលស្ថិតក្នុងស្ថានភាពទ្រុឌទ្រោមនៅពេលដែលពួកគេមកដល់។ «ពួកគេជាញឹកញាប់មានសភាពហត់នឿយខ្លាំង។ ពួកគេមានរបួសផ្លូវចិត្ត ហើយជាញឹកញាប់ត្រូវការជំនួយមនុស្សធម៌។ ដូច្នេះ វាមានសារៈសំខាន់ណាស់ដែលអ្នកទាំងនេះដាច់ខាតមិនត្រូវគេធ្វើបាប។ ហើយពួកគេត្រូវតែទទួលបានជំនួយដ៏ចាំបាច់ »។ នៅពេលដែលជនភៀសខ្លួននិងជនចំណាកស្រុកបានសម្រាក ពួកគេនឹងឆ្ពោះទៅប្រទេសស៊ែប៊ី (Serbia) ដោយឆ្លងកាត់ប្រទេសហុងគ្រីហើយបន្តទៅប្រទេសដទៃទៀតនៅក្នុងសហភាពអឺរ៉ុប។ ឧត្តមស្នងការអង្គការសហប្រជាជាតិទទួលបន្ទុកជនភៀសខ្លួន ឬ UNCHR រាយការណ៍ថា ប្រទេសអាល្លឺម៉ង់ និងប្រទេសស៊ុយអែត ទទួលយកជនសុំសិទ្ធិជ្រកកោនប្រមាណ៤៣ភាគរយ។ ប្រទេសអាល្លឺម៉ង់ថ្មីៗនេះ បានឲ្យដឹងថាប្រទេសនេះរំពឹងថានឹងមានអ្នកសុំសិទ្ធិជ្រកកោនចំនួនប្រមាណ៨០០.០០០នាក់មកដល់នៅឆ្នាំនេះ។ លោកស្រី Fleming និយាយថា ស្ថានការណ៍នៅមិនអាចទ្រទ្រង់បានឡើយ ហើយមិនអាចដោះស្រាយដោយប្រទេសណាមួយតែឯកឯងនោះទេ។ លោកស្រី និយាយថា បណ្តាប្រទេសជាសមាជិកទាំង២៨នៅក្នុងសហភាពអឺរ៉ុប គួរតែធ្វើការបែងចែកការទទួលខុសត្រូវក្នុងការទទួលជនភៀសខ្លួនទាំងនេះឲ្យបានសមរម្យនិងប្រកបដោយសមភាពជាងនេះ។ ឧត្តមស្នងការអង្គការសហប្រជាជាតិទទួលបន្ទុកជនភៀសខ្លួនអំពាវនាវឲ្យមានមធ្យោបាយស្របច្បាប់ច្រើនជាងមុន ដូចជា ផ្តល់ឱកាសក្នុងការតាំងទីលំនៅជាថ្មីនិងផ្តល់ទិដ្ឋាការសម្រាប់សិស្ស និស្សិត និងអ្នកធ្វើការ ធ្វើដូច្នេះអ្នកទាំងនោះ មិនចាំបាច់ត្រូវឆ្លងកាត់ដំណើរដ៏គ្រោះថ្នាក់នេះនោះទេ៕